Imtella' Awwissu 13, 2020 - Aġġornata 13 Ta' Awwissu, 2020 5:10pm Ta' kuljum qed isiru ammonti kbar ta' testijiet għall-coronavirus. F'dan ix-xenarju, Is-Servizz Nazzjonali tat-Trasfużjoni tad-Demm qed mill-ġdid ifakkar li dawk il-persuni li jkunu qed jistennew biex jagħmlu t-test, jew ikun għamlu t-test għall-COVID-19 u qed jistennew ir-riżultat tiegħu ma jkunux jistgħu jagħtu demm. Lad arba r-riżultat joħroġ negattiv ma jkunx hemm ebda problema biex wieħed imbagħad jagħti d-demm. Intant, is-Servizz Nazzjonali tat-Trasfużjoni tad-Demm appella biex dawk li huma f'saħħithom u eliġibbli biex jagħtu d-demm huma mistiedna biex jersqu jagħmlu d-donazzjoni tad-demm: • fiċ-Ċentru tal-Għoti tad-Demm ta' Gwardamanġa li jiftaħ kuljum 7 ijiem fil-ġimgħa (inkluż fil-festi pubbliċi) mit-8:00am sas-6:00pm. • fil-mobile blood donation unit li nhar is-Sibt 15 t'Awwissu ser ikun maġenb il-Knisja Parrokkjali tal-Imġarr. Il-ħin disponibbli għad-donazzjonijiet tad-demm ser ikun mit-8:30am sas-1:00pm. • fil-mobile blood donation unit li nhar il-Ħadd 16 t'Awwissu ser ikun maġenb il-Knisja Arċipretali ta' Ħad-Dingli. Il-ħin disponibbli għad-donazzjonijiet tad-demm ser ikun mit-8:30am sas-1:00pm. • fil-Berġa tax-Xewkija li nhar Il-Ħadd 16 t'Awwissu ser tkun disponibbli għad-donazzjonijiet tad-demm mit-8:00am sas-1:00pm. Huwa importanti li wieħed jieħu miegħu l-Karta tal-Identità, jew il-Liċenzja tas-Sewqan jew Passaport Malti. Minħabba l-imxija tal-COVID-19 qed jittieħdu wkoll il-miżuri kollha meħtieġa biex jiġi protett kull min jersaq biex jagħti d-demm, kif ukoll il-professjonisti tas-Servizz. Bħalissa hemm bżonn urġenti ta' 84 borża demm O positive, u 20 borża demm A negative dan hekk kif fl-Isptar Mater Dei hemm pazjenti li qed jistennew biex jirċievu d-demm. Id-Direttur Ċentru Nazzjonali għat-trasfużjoni tad-demm, Dr Alex Aquilina qal "id-donazzjonijiet mhumiex ħażin, 30, 40 kuljum, l-isptarijiet bħalissa u hemm ħafna pazjenti li qed jieħdu d-demm, dawk tat-talessemija kull xahar, anki pazjenti tal-kanċer, nofs id-demm li niġbru imur għall-pazjenti tal-kanċer." Dr Aquilina qal li l-isptarijiet jirrikjedu madwar ħamsin borża kuljum u minħabba li d-donazzjonijiet naqsu ċ-ċentru nazzjonali għat-trasfużjoni tad-demm jistrieħ fuq id-donaturi leali li jiġu kważi kull 3 xhur. Fuq il-lista tiegħu, il-bank għandu mas-sittin elf donatur, bl-iktar attivi jammontaw għal madwar għaxart elef li jagħtu d-demm mill-inqas darba fis-sena. TVM tkellem ma' Andrew Pace, donatur li ilu jagħti d-demm b'mod regolari għal dawn l-aħħar sitt snin u jagħti dawk li jissejjħu l-pjastrini, li jintużaw ħafna għall-pazjenti morda bil-kanċer. Is-Sur Pace qal li dan huwa "sodisfazzjon personali li nagħti d-demm u anki għalija personali huwa tajjeb."